Vehicles agrícoles de Copal s'uneixen al pla de neteja i desinfecció d'Algemesí
25 de març de 2020

Un equip de vehicles agrícoles de la Cooperativa d'Algemesí SCJ, Copal, s'ha unit a les tasques de neteja i desinfecció de la ciutat. Aquesta aportació ha començat el dimecres 25 de març i es durà a terme els dilluns, dimecres i divendres.

Des del dilluns 16 de març l'empresa concessionària del servei de neteja municipal realitza activitats d'higiene per tota la ciutat amb una solució d'aigua amb lleixiu. Tots els dies ixen tres vehicles de neteja, un camió cisterna que porta cap aigualejos automàtics com amb mànegues connectades, una hidronetejadora i una agranadora mecànica.

El pla de neteja dissenyat per l'ajuntament i l'empresa estableix l’actuació cada dia amb la desinfecció de les considerades zones critiques de major pas de població que són els centres de salut, edificis de serveis socials i policia local, carrers amb supermercats, bancs, caixers, farmàcies, quioscos de premsa i estancs entre altres.

El pla municipal de neteja inclou cada dia una sèrie de carrers per a actuar contínuament en totes les vies públiques de la ciutat. Els vehicles agrícoles equipats amb cubes i turbos faran els carrers principals de la ciutat i àmplies zones de la ciutat com la zona del Pla i els polígons industrials, per a deixar al servei municipal una neteja més continuada de la resta de la ciutat.

L'alcaldessa d'Algemesí, Marta Trenzano, ha agraït aquesta col·laboració en nom de tota la ciutat “per a ajudar a netejar més a fons i de forma més periòdica tota la ciutat. En moments de dificultat és un alleujament saber que comptem amb la societat civil per a superar aquesta crisi. En aquest cas, el sector agrícola s ha oferit i ha sigut fàcil acordar aquest pla de neteja amb Copal”.